Eskom gryp vermeende steenkooldiefArgieffoto (Foto: Benita Welter/Pixabay) Nog ŉ steenkoolvragmotorbestuurder is Dinsdag in hegtenis geneem nadat hy in besit gevind is van substandaard steenkool wat hy by ŉ Eskom-kragsentrale wou aflaai. Die verdagte het glo op pad van die myn die steenkool van hoë gehalte met die swakker steenkool omgeruil, sodat hy munt kon slaan uit die beter gehalte steenkool. Die bestuurder is by die Camden-kragsentrale in Mpumalanga in hegtenis geneem. Hy werk vir ŉ vervoermaatskappy wat gekontrakteer is om steenkool aan Eskom te lewer. Volgens Eskom is steenkool van ŉ hoë gehalte by die Wonderfontein-steenkoolmyn opgelaai, maar het die bestuurder die steenkool by ŉ onwettige steenkoolwerf met steenkool van ŉ swakker gehalte omgeruil. “Die private sekerheidsmaatskappy Bidvest Protea Coin Tactical Task Team wat deur Eskom gekontrakteer is om die diefstal van olie, steenkool en diesel te ondersoek, het gesien hoe die vragmotor die steenkoolwerf in Middelburg verlaat en het die voertuig tot by die kragsentrale gevolg,” sê Eskom in ŉ verklaring. Die voertuig is by die hek van die kragsentrale voorgekeer. “Tydens ondervraging het die bestuurder erken dat hy toegelaat is om die myn se perseel te verlaat sonder dat die seile oor die vragmotor se bak behoorlik geseël is. Hy het die seëls by hom in die bestuurderkajuit gehad en het dit gebruik om die seile te seël nadat hy die steenkool in Middelburg omgeruil het,” lui Eskom se verklaring. “Die bestuurder het beweer dat ŉ werkgewer van die myn hom opdrag gegee het om die hoëgehaltesteenkool by die steenkoolwerf in Middelburg af te laai. Dieselfde werknemer het toe vir hom gesê om die substandaard steenkool aan Eskom te lewer.” Die bestuurder is in hegtenis geneem en ŉ saak van diefstal word deur die polisie op Ermelo ondersoek. Meer inhegtenisnemings kan volg. “Die inhegtenisneming van hierdie verdagte is ŉ noemenswaardige stap in ons stryd teen misdaad by Eskom, en ons sal aanhou in ons strewe om te verseker dat hierdie oortreders vir hul dade boet,” het adv. Karen Pillay, Eskom se algemene bestuurder vir sekuriteit, gesê. “Om alles te kroon is die ondersoeker van Bidvest Protea Coin ook nog omkoopgeld van R50 000 aangebied om die bestuurder los te laat. Die omkoopgeld is van die hand gewys,” sê Pillay. Op 10 November is nog twee steenkoolvragmotorbestuurders by die Kendal-kragsentrale in hegtenis geneem nadat hulle in die besit van vermoedelik gesteelde steenkool gevind is. Eskom sê nou hulle besef daar is kriminele elemente in die geledere van Eskom, die myne en vervoermaatskappye wat die proses van gehaltebeheer en vervoer van steenkool systap in ŉ poging om steenkool van uitsonderlike gehalte te steel. “Die vervanging van hoëgehaltesteenkool met substandaard steenkool het ŉ negatiewe impak op Eskom se vermoë om krag op te wek en Eskom verloor miljoene rande weens die wanaanwending van steenkool,” lui die verklaring.